CELEX: 32019D0682
Language: el
Date: 2019-04-09 00:00:00
Title: Απόφαση (ΕΕ) 2019/682 του Συμβουλίου, της 9ης Απριλίου 2019, για την εξουσιοδότηση των κρατών μελών να επικυρώσουν, προς το συμφέρον της Ευρωπαϊκής Ένωσης, το πρωτόκολλο για την τροποποίηση της Σύμβασης του Συμβουλίου της Ευρώπης για την προστασία των ατόμων σε σχέση με την αυτοματοποιημένη επεξεργασία πληροφοριών προσωπικού χαρακτήρα

2.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 115/7
               
            
         ΑΠΟΦΑΣΗ (ΕΕ) 2019/682 ΤΟΥ ΣΥΜΒΟΥΛΙΟΥ
         της 9ης Απριλίου 2019
         για την εξουσιοδότηση των κρατών μελών να επικυρώσουν, προς το συμφέρον της Ευρωπαϊκής Ένωσης, το πρωτόκολλο για την τροποποίηση της Σύμβασης του Συμβουλίου της Ευρώπης για την προστασία των ατόμων σε σχέση με την αυτοματοποιημένη επεξεργασία πληροφοριών προσωπικού χαρακτήρα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 16, σε συνδυασμό με το άρθρο 218 παράγραφος 6 στοιχείο α) σημείο v),
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου,
         Εκτιμώντας τα ακόλουθα:
         
                     (1)
                  
                  
                     Στις 6 Ιουνίου 2013, το Συμβούλιο εξουσιοδότησε την Επιτροπή να συμμετάσχει, εξ ονόματος της Ένωσης, στις διαπραγματεύσεις για τον εκσυγχρονισμό της Σύμβασης του Συμβουλίου της Ευρώπης για την προστασία των ατόμων σε σχέση με την αυτοματοποιημένη επεξεργασία πληροφοριών προσωπικού χαρακτήρα (ETS αριθ. 108) («σύμβαση 108»), καθώς και των όρων και των προϋποθέσεων της προσχώρησης της Ένωσης στην τροποποιημένη σύμβαση 108.
                  
               
                     (2)
                  
                  
                     Το πρωτόκολλο για την τροποποίηση της σύμβασης 108 («τροποποιητικό πρωτόκολλο») εγκρίθηκε από την Επιτροπή Υπουργών του Συμβουλίου της Ευρώπης στις 18 Μαΐου 2018.
                  
               
                     (3)
                  
                  
                     Το τροποποιητικό πρωτόκολλο αποσκοπεί στη διεύρυνση του πεδίου εφαρμογής, στην αύξηση του επιπέδου και στη βελτίωση της αποτελεσματικότητας της προστασίας δεδομένων που παρέχεται βάσει της σύμβασης 108.
                  
               
                     (4)
                  
                  
                     Οι διατάξεις της τροποποιηθείσας σύμβασης 108 καλύπτουν δραστηριότητες οι οποίες εμπίπτουν στο πεδίο εφαρμογής του ενωσιακού δικαίου και δραστηρίοτητες εκτός του εν λόγω πεδίου, όπως εθνική ασφάλεια και άμυνα.
                  
               
                     (5)
                  
                  
                     Οι διατάξεις της τροποποιηθείσας σύμβασης 108, στον βαθμό που ισχύουν στην επεξεργασία των δεδομένων προσωπικού χαρακτήρα στο πλαίσιο δραστηριοτήτων οι οποίες εμπίπτουν στο πεδίο εφαρμογής του ενωσιακού δικαίου, μπορεί να επηρεάσουν κοινούς κανόνες ή να αλλάξουν το πεδίο εφαρμογής τους κατά την έννοια του άρθρου 3 παράγραφος 2 της Συνθήκης, δεδομένου ότι οι εν λόγω διατάξεις βασίζονται στις ίδιες αρχές που καθορίζονται στον κανονισμό (EΕ) 2016/679 (1) και στην οδηγία (EΕ) 2016/680 (2) του Ευρωπαϊκού Κοινοβουλίου και του Συμβουλίου.
                  
               
                     (6)
                  
                  
                     Δεδομένου ότι η τροποποιημένη σύμβαση 108 θα περιέχει εγγυήσεις που βασίζονται στις ίδιες αρχές με αυτές που καθορίζονται στον κανονισμό (ΕΕ) 2016/679 και την οδηγία (ΕΕ) 2016/680, η έναρξη ισχύος της θα συμβάλει στην προώθηση των ενωσιακών προτύπων για την προστασία των δεδομένων σε παγκόσμιο επίπεδο, θα διευκολύνει τις ροές δεδομένων μεταξύ της Ένωσης και των τρίτων χωρών-μερών στη σύμβαση 108, θα εξασφαλίσει τη συμμόρφωση των κρατών μελών με τις διεθνείς υποχρεώσεις τους βάσει της σύμβασης 108 και θα καταστήσει δυνατή τη μελλοντική προσχώρηση της Ένωσης στη σύμβαση 108.
                  
               
                     (7)
                  
                  
                     Η Ένωση δεν δύναται να υπογράψει ή να επικυρώσει το τροποποιητικό πρωτόκολλο, καθώς η σύμβαση 108 προβλέπει ότι μόνο κράτη είναι μέρη αυτού.
                  
               
                     (8)
                  
                  
                     Τα κράτη μέλη θα πρέπει συνεπώς να εξουσιοδοτηθούν να επικυρώσουν το τροποποιητικό πρωτόκολλο, ενεργώντας από κοινού προς το συμφέρον της Ένωσης, καθώς οι διατάξεις του εμπίπτουν στο πλαίσιο αποκλειστικής αρμοδιότητας της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα κράτη μέλη εξουσιοδοτούνται να επικυρώσουν, προς το συμφέρον της Ένωσης, το πρωτόκολλο για την τροποποίηση της Σύμβασης του Συμβουλίου της Ευρώπης για την προστασία των ατόμων σε σχέση με την αυτοματοποιημένη επεξεργασία πληροφοριών προσωπικού χαρακτήρα (ETS αριθ. 108), καθώς οι διατάξεις του εμπίπτουν στην αποκλειστική αρμοδιότητα της Ένωσης.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Λουξεμβούργο, 9 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (2)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).